b'\n_START_ARTICLE_\nJanez Krstnik\n_START_SECTION_\n\xc5\xbdivljenje Janeza Krstnika\n_START_PARAGRAPH_\nJanez Krstnik je bil sin Zaharija in Elizabete. Elizabeta je bila sorodnica Jezusove matere Marije, torej je bil Janez Jezusov sorodnik (po prepri\xc4\x8danju nekaterih kristjanov kar bratranec). Po Lukovem evangeliju je bilo Janezovo rojstvo povezano s \xc4\x8dude\xc5\xbeem in vnaprej oznanjeno po nadangelu Gabrijelu._NEWLINE_Ko je bil \xc5\xbee odrasel, je Janez za\xc4\x8dutil v sebi Bo\xc5\xbeji klic. Odpravil se je v pu\xc5\xa1\xc4\x8davo, kjer je \xc5\xbeivel kot pu\xc5\xa1\xc4\x8davnik: oblekel se je v kameljo ko\xc5\xbeo, jedel pa je kobilice in med divjih \xc4\x8debel. Hodil je po vsej jordanski pokrajini in ljudi pozival, naj se spreobrnejo in pobolj\xc5\xa1ajo. Ostro je kritiziral tiste, ki so se samo na zunaj delali po\xc5\xa1tene in pravi\xc4\x8dne. Tiste, ki so se res sklenili pobolj\xc5\xa1ati, pa je krstil v reki Jordanu (Mt 3,1-12)._NEWLINE_Krst (potapljanje v vodo) je starodavni simbol o\xc4\x8di\xc5\xa1\xc4\x8devanja: ljudje, ki so se dali Janezu krstiti, so hoteli s tem simboli\xc4\x8dnim dejanjem pokazati, da se odrekajo vsej ne\xc4\x8distosti svojega poprej\xc5\xa1njega \xc5\xbeivljenja in da bodo odslej \xc5\xbeiveli druga\xc4\x8de. Tudi Jezus se je pri\xc5\xa1el krstit k Janezu in tako pokazal, da za\xc4\x8denja novo poglavje v svojem \xc5\xbeivljenju (Mt 3,13-17). Iz tega obreda izvira tudi kr\xc5\xa1\xc4\x8danski krst, ki so ga pozneje opravljali Jezusovi u\xc4\x8denci._NEWLINE_Janez Krstnik je zbral okoli sebe ve\xc4\x8djo skupino u\xc4\x8dencev. Domnevno je bil v njegovo skupino vklju\xc4\x8den vsaj nekaj \xc4\x8dasa tudi Jezus, ki pa je pozneje za\xc4\x8del na svoje. Pri tem je tudi nekaj Janezovih u\xc4\x8dencev prestopilo v Jezusovo skupino (Andrej, Janez Evangelist in Jakob Veliki). Sveto pismo navaja, da so bili pozneje Jezusovi u\xc4\x8denci uspe\xc5\xa1nej\xc5\xa1i, saj so krstili ve\xc4\x8d ljudi kot Janez (Jn 4,1-3)_NEWLINE_Zgodovinar Jo\xc5\xbeef Flavij poro\xc4\x8da, da je dal Janeza Krstnika usmrtiti Herod Antipa, da bi tako zatrl judovski upor. Sveto pismo podaja nekoliko druga\xc4\x8dno zgodbo z ve\xc4\x8d podrobnostmi: Kralj Herod se je poro\xc4\x8dil s Herodiado, ki pa je bila \xc5\xbee pred tem poro\xc4\x8dena s Herodovim bratom Filipom. Janez je to dejanje ostro obsodil, Herod pa je zato Janeza vtaknil v je\xc4\x8do. Malo pozneje je Herod praznoval rojstni dan in priredil veliko gostijo. Herodiadina h\xc4\x8derka Saloma je s svojim plesom Heroda tako navdu\xc5\xa1ila, da ji je obljubil, da ji bo dal za nagrado karkoli si za\xc5\xbeeli. Herodiada jo je pregovorila, da naj zahteva glavo Janeza Krstnika na pladnju. Herod sicer Janeza ni mislil usmrtiti, a je ustregel tej \xc4\x8duda\xc5\xa1ki \xc5\xbeelji in ukazal Janezu odsekati glavo. Nato so truplo brez glave izro\xc4\x8dili Janezovim u\xc4\x8dencem, da so ga pokopali. O Janezovi smrti so obvestili tudi Jezusa (Mt 14,1-12)._NEWLINE_Janezova verska skupnost je ostala aktivna tudi \xc5\xa1e po Janezovi smrti. Po nekaterih virih so se Janezovi u\xc4\x8denci s\xc4\x8dasoma pridru\xc5\xbeili Jezusovim u\xc4\x8dencem - prvim kristjanom; po drugih virih pa se da sklepati, da sta bili to \xc5\xa1e dolgo dve lo\xc4\x8deni skupini, ki sta si bili v nekem smislu celo konkuren\xc4\x8dni.\n_START_SECTION_\n\xc4\x8ca\xc5\xa1\xc4\x8denje\n_START_PARAGRAPH_\nJaneza Krstnika zelo \xc4\x8dastijo vse glavne kr\xc5\xa1\xc4\x8danske Cerkve. Za ve\xc4\x8dino kristjanov pomeni Janez Krstnik sti\xc4\x8dno to\xc4\x8dko med staro in novo zavezo. Pogosto se ga \xc5\xa1teje za zadnjega velikega preroka stare zaveze, po drugi strani pa je Janez tisti, ki je pripravil pot Jezusu._NEWLINE_Janez Krstnik goduje 24. junija po katoli\xc5\xa1kem in po pravoslavnem koledarju. Godovni dan predstavlja obletnico njegovega rojstva. Ta dan se med Slovenci imenuje \xc2\xbbkres\xc2\xab\xc2\xa0ali \xc2\xbbkresni dan\xc2\xab, saj je marsikje v navadi, da na ta dan kurijo kresove. Pregovor \xc2\xbbOb kresi se dan obesi\xc2\xab\xc2\xa0nas spominja na dejstvo, da se po poletnem son\xc4\x8devem obratu dnevi za\xc4\x8dnejo kraj\xc5\xa1ati._NEWLINE_Spomin na smrt Janeza Krstnika se praznuje 29. avgusta po katoli\xc5\xa1kem in po pravoslavnem koledarju. Praznik se uradno imenuje \xc2\xbbMu\xc4\x8deni\xc5\xa1tvo Janeza Krstnika\xc2\xab, med ljudmi pa je znan tudi kot praznik \xc2\xbbJanez brez glave\xc2\xab._NEWLINE_23. septembra je v katoli\xc5\xa1kem koledarju god Zaharija in Elizabete - Janezovih star\xc5\xa1ev, v pravoslavnem koledarju pa je na ta da praznik \xc2\xbbSpo\xc4\x8detje Janeza Krstnika\xc2\xab.'